LV Eiropas Savienības Oficiālais Vēstnesis C 235/19

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 235/07

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“PANE TOSCANO”

EK Nr.: IT-PDO-0005-01016-18.07.2012

AĢIN ( ) ACVN ( X )

1. Nosaukums

“Pane Toscano”

2. Dalībvalsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas nosaukums (1)

Ar aizsargāto cilmes vietas nosaukumu “Pane Toscano” apzīmētais produkts ir maize, kas cepta pēc Toskānā lietotās tipiskās apstrādes sistēmas, saskaņā ar kuru paredzēts izmantot vienīgi mīklas ieraugu (lievito madre) (jeb skābmīklu), ūdeni un mīksto kviešu “0” tipa miltus, kas satur graudu asnus un ražoti no tādas šķirnes kviešu graudiem, kuru audzē 4. punktā noteiktajā ražošanas apgabalā.

Ar ACVN “Pane Toscano” apzīmēto produktu piedāvājot tirdzniecībā, tam ir jābūt ar šādām īpašībām:

— forma un svars: rombveida formas klaips, kura vietējais nosaukums ir “filoncino” un kurš sver 0,45–0,55 kg; taisnstūrveida formas klaips ar noapaļotiem stūriem, kura vietējais nosaukums ir “filone” un kurš sver 0,90–1,10 kg vai 1,80–2,20 kg,

— klaipa biezums: 5–10 cm,

— garoza: trausla un kraukšķīga, tumši blāvā lazdu riekstu krāsā,

— mīkstums: baltā, ziloņkaula baltā krāsā, raksturīgs neregulārs caurumojums,

— smarža: grauzdētu lazdu riekstu smarža,

— garša: neizteikta, tas ir, bez sāls un viegli skābena,

— mitruma saturs: nepārsniedz 30 % no svara.

3.3. Izejvielas (tikai pārstrādātiem produktiem)

“0” tipa mīksto kviešu milti, kuri satur graudu asnus un kuriem ir turpmāk norādītās tehnoloģiskās un tirdzniecības īpašības.

Parametrs Vērtība W (Chopin) no 160 līdz 230 P/L (indekss) no 0,35 līdz 0,65 H2O absorbcija pārsniedz 54 % C:D (noturīgums Brabender žāvēšanas skapī) ilgāks par 6 min. Krišanas skaitlis lielāks par 260

Vienīgi miltiem, ko izmanto mīklas ierauga sagatavošanai, W (Chopin) vērtība var būt lielāka par tabulā norādīto.

Ūdens.

Dabīgais jeb mīklas ieraugs, kurš ir daļa no iepriekšējā maizes cepienā izmantotās mīklas un kurā, uzglabājot to piemērotā vidē, pakāpeniski norisinās fermentācijas un paskābināšanās process. Šī skābmīklas porcija, tā sauktais “mīklas ieraugs” jeb “ieraugs”, attiecīgi atdzesēts un ievietots jaunā mīklā, ir spējīgs izraisīt tās rūgšanu.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Kviešu audzēšana, ražas novākšana un uzglabāšana; pēc tam – graudu pārstrādes darbības un tādu miltu iegūšana, kuri satur graudu asnus.

Dabīga vai liofilizēta mīklas ierauga jeb ierauga ražošana un mīklas ierauga atjaunošanai noderīgo rauga sēņu celmu uzturēšana; raudzējamās mīklas (biga) sagatavošana, raudzēšana un, visbeidzot, maizes cepšana.

3.6. Īpaši noteikumi griešanai, rīvēšanai, iepakošanai u. c.

Produktu ar ACVN “Pane Toscano” piedāvā tirdzniecībā pārtikas iepakojumos un veselos kukuļos vai sagrieztu šķēlēs. Veselo kukuļu iesaiņošana, kā arī to sagriešana šķēlēs un šķēļu iesaiņošana jāveic vienīgi ražošanas vietā. Šīs darbības veicamas uzreiz pēc tam, kad maize ir atdzisusi, lai saglabātu ar ACVN “Pane Toscano” apzīmētās maizes aromātu un nepieļautu pārāk lielu mitruma satura mainīgumu ne veselā kukulī, ne arī šķēļu virskārtā, jo citādi mainās produkta organoleptiskās īpašības. Produktu var sagriezt šķēlēs un iesaiņot, arī izmantojot modificētas atmosfēras iepakojuma veidus.

Pieļaujama alternatīva – produktu var pārdot arī neiesaiņotu, ja vien to identificē, tieši uz klaipa un pirms tā cepšanas piestiprinot pārtikai piemērotu marķējumu, uz kura atveidots nosaukuma logotips un visa pārējā obligātā informācija.

3.7. Īpaši noteikumi marķēšanai

Uz iepakojumiem norādāmā informācija ir šāda:

— nosaukuma “Pane Toscano” logotips,

— ES ACVN grafiskais simbols saskaņā ar Regulas (EK) Nr. 1898/2006 noteikumiem; simbolam jābūt tajā pašā redzamības laukā, kurā ir nosaukums “Pane Toscano”,

— atsevišķa maiznieka un/vai pie apvienības piederoša maiznieka vārds un uzvārds vai uzņēmuma nosaukums un adrese vai galvenais birojs,

— aizliegts pievienot jebkādu citu apzīmējumu, kas nav paredzēts šajā vienotajā dokumentā, tostarp šādus apzīmējumus: “tips”, “garša”, “izmantojums”, “izmeklēts” un tamlīdzīgi.

Tomēr ir atļauts:

— izmantot norādes, kurās ir atsauce uz uzņēmumiem, nosaukumiem, uzņēmumu nosaukumiem, privātiem zīmoliem vai konsorcijiem, ja vien tās nav ar cildinošu nozīmi vai tādas, kas var maldināt pircēju. Šīs atsauces var norādīt uz etiķetes ar nosacījumu, ka to izmēri salīdzinājumā ar augstumu nepārsniedz nosaukuma “Pane Toscano” izmērus,

— ja vajadzīgs — informāciju patērētājam attiecībā uz produkta ar ACVN “Pane Toscano” lietošanu un organoleptiskajām īpašībām, kā arī vēsturiska un kultūras rakstura atsauces.

ACVN “Pane Toscano” logotipa sastāvā ir attēls, kurā atveidotas Toskānas reģiona kontūras.

4. Precīza ģeogrāfiskā apgabala definīcija

Ražošanas apgabalā, kurā audzē kviešus, iegūst miltus un raugu un ražo produktu ar ACVN “Pane Toscano”, ietilpst visa Toskānas reģiona administratīvā teritorija.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ar ACVN “Pane Toscano” apzīmētā produkta ražošanas apgabals ir kalnaine, kuras nogāžu slīpums vērsts virzienā no iekšzemes uz jūras piekrasti un no ziemeļiem uz dienvidiem, tādējādi veidojot sistēmu, kurā apvidu norobežo Apenīnu reljefa paaugstinājumi, kas rada šķēršļus sliktus laikapstākļus veidojošām atmosfēras parādībām, kuras nāk no austrumiem un jo īpaši no ziemeļaustrumiem, taču apvidus ir pilnībā pakļauts vējiem un nokrišņiem, kas nāk no rietumiem. Klimata ziņā kviešu audzēšanas laikā no novembra līdz jūlijam šim apvidum raksturīgas tādas temperatūras un nokrišņi, kas reģiona mērogā dara to stipri atšķirīgu no blakus esošajiem apgabaliem. Dati par klimata faktoriem (minimālā, vidējā un maksimālā temperatūra) laikposmā no 1981. gada līdz 2010. gadam liecina, ka izmantojamo miltu parametrus (W un P/L) visvairāk un raksturīgāk ietekmē minimālās temperatūras un ka, neraugoties uz mainīgumu reģiona mērogā, šis apvidus ir stipri atšķirīgs no pārējiem. Apgabalā mīkstos kviešus audzē lielajos līdzenumos (Arno un Tibras upes ielejās), bet it īpaši plašajās paugurainēs vai Apenīnu plakankalnēs. Šādi vides apstākļi ir ļāvuši izveidoties vietējiem kviešu ekotipiem, mātesaugiem, no kuriem radušās šķirnes, ko šodien audzē, lai iegūtu miltus ar ACVN “Pane Toscano” apzīmētā produkta ražošanai. Ja tās pašas šķirnes audzē citos apvidos, kaut arī tie būtu Toskānas kaimiņapgabali, tām nav tie paši tehnoloģiskie un tirdzniecības prasībām atbilstošie parametri, kas vajadzīgi ar ACVN “Pane Toscano” apzīmētā produkta ražošanai, tādējādi apstiprinot patiesību gan par klimatisko apstākļu specifiskumu un ietekmi, gan arī par ģenētisko mantojumu. Miltu plūstamības īpašības, ko šādi veido klimatiskie apstākļi, ir piemērotas tādas mīklas veidošanai, ko raudzē, izmantojot mīklas ieraugu (skābmīklu) ar dzīvām rauga sēnēm; ieraugu šādā dzīvā stāvoklī no vienas cepamās maizes partijas uz nākamo pastāvīgi uztur šāda amata prasmi labi apguvušie apgabala maizniecības uzņēmēji, kas spējīgi ražošanas procesa laikā noteikt pareizās devas un apstrādes ilgumu, lai iegūtu pastāvīgi augstas kvalitātes produkciju.

5.2. Produkta specifika

Produktam ar ACVN “Pane Toscano” raksturīga laba uzglabājamība, kas ir mīklas pareizas rūgšanas rādītājs un pasargā šo maizi no pelēšanas stipri vien ilgāku laiku, nekā tas raksturīgs šodien tirgū izplatītajai maizei. Produkta raksturīgas organoleptiskās īpašības ir grauzdētu lazdu riekstu aromāts un “bezsāls” (“sciocco”) garša, proti, tas ir bez sāls, un maizes mīkstums ir viegli skābens, maizei ir kraukšķīga garoza, un mīkstums ir baltā un ziloņkaula baltā krāsā, tam raksturīgs neregulārs caurumojums. Turklāt ar ACVN “Pane Toscano” apzīmētais produkts atšķiras ar augstu uzturvērtību, ko līdztekus citiem faktoriem tam piešķir labā sagremojamība, kas saistīta ar tādu miltu maisījuma izmantošanu, kuros ir maz lipekļa, un to pašu kviešu graudu asnos esošās barības vielas, kurus izmanto pārstrādei miltos (atšķirībā no šodien plaši lietotās graudu asnu pievienošanas mīklas klaipa sagatavošanas laikā).

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Saikni starp ģeogrāfisko apgabalu un ar ACVN “Pane Toscano” apzīmēto produktu veido ilgais apstrādes process – mīklas sagatavošana, kas ļauj mīklas ieraugam izdalīt no graudu asnus saturošajiem bezsāls miltiem vielas, kuras maizes cepšanas laikā piešķir tai garšu, izskatu un produktam tipisko labo uzglabājamību.

Šīs īpašības ir atkarīgas no maizes senās un tipiskās gatavošanas metodes, kuru lieto Toskānas teritorijā un saskaņā ar kuru sāls izmantošana par miltu sastāvdaļu nav pieļaujama un rūgšanas nodrošināšanai paredzēta dabīgā skābmīklas ierauga izmantošana, bet mīklas sastāvā – tādu “0” tipa mīksto kviešu miltu izmantošana, kuri iegūti galvenokārt no tādu šķirņu kviešiem, kas Toskānā selekcionētas un audzētas kopš XX gadsimta sākuma.

Sāls neizmantošanai ar ACVN “Pane Toscano” apzīmētajā produktā par iemeslu bijis Toskānai raksturīgs vēsturisks strīds, kas XII gadsimtā izcēlies starp tālaika pilsētām sāncensēm Florenci un Pizu.

Īpaša nozīme ir tam, ka skābmīklas ieraugs nepieciešami mijiedarbojas ar miltiem, kuri ražoti 4. punktā noteiktajā apgabalā un kuriem piemīt 3.3. punktā minētajiem kviešiem raksturīgās īpašības, proti, zema cietība, zema W vērtība un vidēja P/L vērtība. Ar statistikas metodēm noskaidrots, ka šādas īpašības piemīt to šķirņu kviešiem, kas audzēti ar ACVN “Pane Toscano” apzīmētā produkta ražošanas apgabalā un tā kaimiņapgabalos, turklāt šīs īpašības ievērojami pastiprina vides klimatiskie faktori, galvenokārt temperatūra, it sevišķi zema temperatūra, kas ietekmē kviešu genotipu.

Kviešu šķirnes, ko šodien audzē šādas produkcijas iegūšanai, lielākoties izaudzētas no mātesaugu šķirnēm, kas selekcionētas tieši Valdichiana līdzenumu saimniecībās jau kopš XX gadsimta sākuma un tādējādi pielāgojušās ar ACVN “Pane Toscano” apzīmētā produkta ražošanas apgabala apstākļiem.

Cits faktors – saglabāts paradums ražot miltus, neatbrīvojot graudus no asniem; tas neapšaubāmi ļauj palielināt izceptās maizes uzturvērtību.

Graudu asni, kas parastās maizes cepšanā izmantojamajos miltos šodien, šķiet, nav nemaz, līdztekus pozitīvajām īpašībām, kuras tie piešķir ar ACVN “Pane Toscano” apzīmētajam produktam, uzlabojot tā uzturvērtību, ietekmē arī mīklas rūgšanas procesus saistībā ar tajos esošo fermentu bagātību, kuri iesaistās salikto cukuru šķelšanas procesos. Vēl cits šo produkciju raksturojošs faktors ir prasme izmantot skābmīklas ieraugu, kuru maiznieki iegūst, piejaucot tai vienīgi ūdeni un ACVN “Pane Toscano” cepšanai izmantojamos miltus, un kurš ļauj nodrošināt pienskābo rūgšanu ar tai sekojošo tādu sastāvdaļu veidošanos, kuras maizes cepšanas laikā piešķir tai raksturīgo aromātu un garšu. Visbeidzot, sāls nelietošana ietekmē ne tikai fermentācijas procesus, bet arī izteiktā veidā raksturo šā tipiskā Toskānas pārtikas produkta garšu.

Šādos apstākļos, kad mijiedarbojas dažādi faktori, ļoti svarīga nozīme ir ražotājiem, kuru darbība, pateicoties padziļinātām zināšanām par kvalitātes parametriem, kas visiem šiem ražotājiem jāsasniedz, kā arī skābmīklas sagatavošanai, rūpīgai rūgšanas un cepšanas posmu kontrolei, ļauj iegūt produktu ar augstu uzturvērtību un izteiktu tipiskumu.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) Aizstāta ar Regulu (ES) Nr. 1151/2012.

(3) Skat. 2. atsauci.